Predkladacia správa

          Uznesením vlády SR č. 396 zo 17. apríla 2002 bolo uložené ministrovi dopravy, pôšt a telekomunikácií SR v bode B.2. „predkladať na rokovanie vlády správu o výkone práv akcionára v akciových spoločnostiach so 100% majetkovou účasťou štátu“ každoročne v termíne do 30. júna.

         V súčasnosti je v  pôsobnosti Ministerstva dopravy, pôšt a telekomunikácií SR desať akciových spoločností so 100% majetkovou účasťou štátu, a to: Železničná spoločnosť Slovensko, a. s., Železničná spoločnosť Cargo Slovakia, a. s. (nástupnícke organizácie zrušenej akciovej spoločnosti Železničná spoločnosť, a. s.), Slovenská pošta, a. s., Letisko M.R. Štefánika – Airport Bratislava, a. s.(BTS), Letisko Košice – Airport Košice, a. s., Letisko Piešťany, a. s., Letisko Poprad – Tatry, a. s., Letisko Sliač, a. s.,  Letisková spoločnosť Žilina, a. s. a Národná diaľničná spoločnosť, a. s.

         Akcionár vykonával svoje práva a povinnosti v uvedených spoločnostiach najmä prostredníctvom valných zhromaždení a svojich rozhodnutí podľa § 190 ods. 1 Obchodného zákonníka v súlade s §69 ods. 9 Obchodného zákonníka v znení neskorších predpisov. 

         Materiál obsahuje úvodné informácie o všetkých spoločnostiach, informácie o výkone akcionárskych práv, o priebehu valných zhromaždení, o materiáloch, ktoré boli predmetom ich rokovania a informácie o činnosti dozornej rady v jednotlivých spoločnostiach.

         Predmetný materiál má len informatívny charakter a nemá dopad na verejné financie, 
na hospodárenie podnikateľskej sféry a iných právnických osôb, na životné prostredie a zamestnanosť.